Søren Hansen (S), 1999-01-12:
Spørgsmålet om de rytmiske spillesteders situation har jo sit udgangspunkt i en ren og skær succeshistorie.
Succeshistorien startede faktisk i dette hus med vores vedtagelse af loven om musikskoler og de musikalske grundkurser.
Ud af det er vokset et stadig større behov, fordi et stadig større antal kvalificerede musikere kommer ud af systemet. Det er så et positivt udgangspunkt, vi står med, men også positive udgangspunkter kalder jo på løsninger og også indimellem løsninger, som koster nogle penge. Og det er så det, vi skal søge at finde løsninger på.
Jeg forstod på den konference, som ministeren også henviste til, at alle partier, tror jeg, her i salen er positivt indstillet over for en løsning af problemet.
Den enighed synes jeg der er grund til at gøre hvad vi kan for at opretholde så langt som overhovedet muligt.
Og derfor er, som jeg har sagt nogle gange, en god løsning bedre end en hurtig løsning.
Det er rigtigt, at der er en tendens til, at den rytmiske musik er om ikke et stedbarn, så i hvert fald ikke oppebærer de samme støttemuligheder, som de klassiske kunstformer, herunder den klassiske musik, gør, og det misforhold er der grund til at se på og grund til at få skabt en bedre balance for.
Forslaget fra Statens Musikråd er ikke bare et godt forslag, det er også et meget solidt forslag, et meget velgennemarbejdet forslag, som der er grund til at takke meget for, for det giver os et overordentlig sikkert og godt grundlag for det videre lovgivningsarbejde på området.
Også forslaget om at bevare gulerodsprincippet i denne sag, altså forslaget om at sige, at staten kommer, men det forudsætter, at kommuner og amter er med, synes jeg er et overordentlig godt princip, og det har på mange kulturområder lokket masser af flere kroner til kulturområdet, end man ellers ville have lokket frem til det her område.
Og da det forholder sig sådan, at enhver kulturkrone efter min vurdering er en god krone, så vil flere af dem kun være af det gode.
Som sagt, hellere en god løsning end en hurtig løsning.
En løsning som den, forslagsstillerne arbejder med her, ville forudsætte, at man inden for halvanden måned fra i dag skulle kunne komme med et færdigt lovforslag.
Det tror jeg ikke ville være fornuftigt og være sagligt, og det ville måske også betyde, at den enighed, der har været partierne imellem, ville få vanskeligt ved at holde stand.
Jeg er overordentlig godt tilfreds med, at det ser ud til, at der også i indeværende år kan skaffes midler, sådan at det forsøgsarbejde, der er sat i gang, kan fortsætte. Jeg tror, at løsningen vil være - det må vi jo se, efterhånden som vi ser nærmere på det lovforslag, der så skal komme, og som ministeren også forudser vil komme her i næste samling - at man over en periode, om den skal være 2 år eller 3 år, det ved jeg ikke, måske 3 år, får nærmet sig det samlede forslag fra Statens Musikråd så tæt som muligt.
Vi skal gennemgå det, vi skal gennemgå det i detaljer, men som sagt synes jeg, det er overordentlig fornuftigt og velgennemarbejdet, og derfor vil det være bedre at få sikret så meget som muligt af forslaget og måske gøre det ved at sikre, at det hele ikke starter i ét hug, men lidt stykvis, og det tror jeg godt man vil kunne gøre på en fornuftig og ordentlig måde. Så på denne baggrund afviser vi altså forslaget.